**- NACRT -**

Na temelju članka 19. stavka 4. Zakona o visokom obrazovanju i znanstvenoj djelatnosti („Narodne novine“ br. 119/22) i članka 8. stavka 10. te članka 9. Statuta Akademije likovnih umjetnosti Sveučilišta u Zagrebu, Akademijsko vijeće na \_\_\_ sjednici u ak.god. 2023/2024 održanoj dana \_\_\_\_\_\_ 2023. godine donosi slijedeći

**POSLOVNIK**

**O RADU AKADEMIJSKOG VIJEĆA**

**AKADEMIJE LIKOVNIH UMJETNOSTI SVEUČILIŠTA U ZAGREBU**

**I. OPĆE ODREDBE**

**Članak 1.**

(1) Ovim Poslovnikom uređuje se način rada Akademijskog vijeća, sazivanja i održavanja sjednice, način donošenja odluka, postupak glasovanja, vođenje zapisnika te druga pitanja važna za rad Akademijskog vijeća Akademijskog vijeća Akademije likovnih umjetnosti Sveučilišta u Zagrebu (u daljnjem tekstu: Akademija).

(2) Akademijsko vijeće je tijelo upravljanja Akademije te stručno vijeće Akademije koje obavlja poslove propisane Statutom Sveučilišta u Zagrebu te Statutom Akademije.

(3) Pojmovi koji se rabe u ovom Poslovniku, a imaju rodno značenje, odnose se jednako na muški i ženski rod.

**II. ČLANOVI AKADEMIJSKOG VIJEĆA**

**Članak 2.**

(1) Akademijsko vijeće tijelo je upravljanja na Akademiji čiji sastav, način rada i odlučivanja je određen u Statutu Akademije.

(2) Akademijsko vijeće čine:

 - dekan, prodekan, pročelnici odsjeka i predstojnici katedri po svojem položaju,

 - svi zaposlenici na umjetničko-nastavnim i znanstveno-nastavnim radnim mjestima,

 - jedan predstavnik suradnika kojeg između sebe biraju zaposlenici na suradničkim radnim mjestima

 - jedan predstavnik nastavnih radnih mjesta kojeg između sebe biraju zaposlenici na nastavnim radnim mjestima

 - studentski predstavnici, koje biraju studenti u skladu sa zakonom kojim se uređuju studentske organizacije te čine 10 % članova Akademijskog vijeća od čega najviše 20 % čine studenti poslijediplomskih studija. Postotni izračun od 10% predstavnika studenata u Akademijskom vijeću zaokružuje se na prvi viši cijeli broj.

(3) U radu Akademijskog vijeća sudjeluju i:

- predstavnik reprezentativnih sindikata u djelatnosti znanosti i visokog obrazovanja bez prava glasa

- predstavnik zaposlenika iz redova nenastavnog osoblja kao sudionik s pravom glasa kojeg izabiru zaposlenici u skladu s ovim Poslovnikom. Predstavnik iz redova nenastavnog osoblja ne sudjeluje u glasanju u postupku izbora nastavnika i suradnika na radna mjesta.

- tajnik Akademije bez prava glasa,

- voditelj ureda dekana u svojstvu zapisničara sjednica bez prava glasa.

(4) Dekan može po potrebi na sjednicu Akademijskog vijeća pozvati i druge zaposlenike Akademije ili treće osobe, goste i dr.

**III. NAČIN IZBORA ČLANOVA VIJEĆA**

**Članak 3.**

(1) **Dekan, prodekan, pročelnici odsjeka i predstojnici katedri** su članovi Akademijskog vijeća po svojem položaju.

(2) Zaposlenici na **umjetničko-nastavnim i znanstveno-nastavnim** radnim mjestima postaju članovi Akademijskog vijeća automatizmom po prvom izboru u zvanje i na radno mjesto te bivaju pozivani na prvu slijedeću sjednicu Akademijskog vijeća koja se održava po izboru u zvanje.

 (2) Članove Akademijskog vijeća iz reda zaposlenika na **nastavnim** i **suradničkim** radnim mjestima biraju zaposlenici izabrani u ta zvanja, na posebnom sastanku koje saziva dekan. Dekan pri upućivanju pisanog poziva na sastanak za izbor predstavnika zaposlenika na nastavnim te sastanak za izbor predstavnika zaposlenika na suradničkim radnim mjestima, poziva zaposlenike n da se kandidiraju za predstavnika i zamjenika predstavnika u Akademijskom vijeću. Na izbornom sastanku za predstavnika zaposlenika u nastavnom i suradničkom zvanju provodi se glasovanje, ako je nazočna natpolovična većina zaposlenika na nastavnim, odnosno, suradničkim radnim mjestima. Izabrani su kandidati za predstavnika/zamjenika predstavnika koji dobiju natpolovičnu većinu glasova nazočnih zaposlenika u nastavnom, odnosno, suradničkom zvanju. Ukoliko se kandidira više kandidata za predstavnika/zamjenika predstavnika, provodi se tajno glasovanje glasačkim listićima koje se ponavlja dok jedan kandidat ne osvoji natpolovičnu većinu nazočnih.

(3) Članove Akademijskog vijeća iz redova **studenata** biraju studenti u skladu sa zakonom kojim se uređuju studentske organizacije te čine 10 % članova Akademijskog vijeća od čega najviše 20 % čine studenti poslijediplomskih studija. Postotni izračun od 10% predstavnika studenata u Akademijskom vijeću zaokružuje se na prvi viši cijeli broj. Broj predstavnika studenta u Akademijskom vijeću utvrđuje se u skladu s brojem članova Vijeća Akademije na dan provođenja izbora za Studentski zbor. Studentski predstavnici nemaju nema pravo glasa u postupku izbora nastavnika i suradnika na radna mjesta.

(4) Sudionika na sjednicama Akademijskog vijeća s pravom glasa iz redova **nenastavnog osoblja** biraju zaposlenici iz redova nenastavnog osoblja na posebnom sastanku koje saziva tajnik Akademije na način kao što je opisano u stavku (2) ovog članka. Predstavnik nenastavnog osoblja nema pravo glasa u postupku izbora nastavnika i suradnika na radna mjesta.

(5) Mandat članova Akademijskog vijeća i sudionika na sjednicama utvrđen je Statutom Akademije;

- kod članova po položaju iz stavka (1) traje do kraja trajanja položaja, odnosno, radnog odnosa,

- kod članova zaposlenih na **umjetničko-nastavnim i znanstveno-nastavnim** radnim mjestima iz stavka (2) je do kraja trajanja radnog odnosa,

- mandat predstavnika zaposlenih na suradničkim i nastavničkim radnim mjestima dvije godine,

- mandat sudionika na sjednicama kao predstavnika nenastavnog osoblja je dvije godine.

(6) Pod godinom u smislu naprijed navedenog mandata smatra se kalendarska godina osim ako nije izrijekom propisana akademska godina.

**IV. PRAVA I OBVEZE ČLANOVA AKADEMIJSKOG VIJEĆA**

***Predsjedatelj Akademijskog vijeća***

**Članak 4.**

(1) Sjednicama Akademijskog vijeća predsjeda dekan te ima sljedeća prava i dužnosti:

- saziva i vodi sjednice Akademijskog vijeća

- priprema i predlaže dnevni red sjednica i određuje izvjestitelje po pojedinim točkama predloženoga dnevnoga reda

- brine se da se sjednica odvija prema utvrđenom dnevnom redu

- održava red na sjednici i daje riječ govornicima

- upućuje na raspravu i odlučivanje Akademijskom vijeću sve pripremljene prijedloge akata, odluka, izvješća, informacija, analiza i drugo iz nadležnosti Akademijskog vijeća

- utvrđuje i objavljuje rezultate glasovanja

- potpisuje odluke i opće akte koje donosi Akademijsko vijeće

- obavlja i druge poslove utvrđene Zakonom, Statutom Sveučilišta, Statutom Akademije i drugim općim aktima Akademije i ovim Poslovnikom.

(2) U slučaju spriječenosti dekana da predsjeda i vodi sjednicu Akademijskog vijeća, zamjenjuje ga jedan od prodekana kojeg ovlasti dekan.

(3) Prodekan koji zamjenjuje dekana ima prava i dužnosti utvrđene Statutom Akademije i ovim Poslovnikom, a odluke i dokumentaciju potpisuje uz oznaku „u.z.”.

(4) Izbornom sjednicom Akademijskog vijeća na kojoj se bira dekan te sjednicom Akademijskog vijeća na kojoj je uvršten u dnevni red prijedlog za razrješenje dekana i na kojoj se odlučuje o razrješenju dekana predsjeda Sjednicom Akademijskog vijeća ne može predsjedavati dekan ako je jedan od predloženika u postupku izbora dekana. Sjednicom u tom slučaju predsjedava dobno najstariji član Akademijskog vijeća zaposlen na umjetničko-nastavnom ili znanstveno-nastavnom radnom mjestu redovitog profesora.

***Prava i obveze članova Akademijskog vijeća***

**Članak 5.**

(1) Članovi Akademijskog vijeća obvezni su nazočiti sjednicama i sudjelovati u radu Akademijskog vijeća, razmatrati pitanja iz njegove nadležnosti te donositi odluke. Pod nazočenjem sjednica smatra se prisustvovanje tijekom cijelog trajanja sjednice.

(2) Članovi Akademijskog vijeća imaju pravo podnositi prijedloge za točke dnevnoga reda Akademijskog vijeća u elektroničkom ili tiskanom obliku najkasnije osam dana prije održavanja sjednice Akademijskog vijeća te iznositi prijedloge iz nadležnosti Akademijskog vijeća.

(3) Članovi Akademijskog vijeća kao i drugi pozvani sudionici s pravom glasa dužni su putem elektroničke pošte ispričati svoj nedolazak na sjednicu odmah po primitku poziva na istu navođenjem obrazloženog razloga. Dekan ima pravo diskrecijske procjene opravdanosti razloga za nedolazak na sjednicu.

(4) Tri nedolaska na sjednicu za koju član ili sudionik s pravom glasa nije uputio opravdanje izostanka, ili se navedeni razlog ne može smatrati opravdanim izostankom, smatraju se kršenjem radne obveze i podliježu stegovnoj odgovornosti koja može rezultirati stegovnim mjerama.

(5) Evidenciju dolazaka na Akademijsko vijeće kao i upućenih isprika zbog nedolaska vodi voditelj ureda dekana.

**V. NAČIN RADA I ODLUČIVANJA**

***Sjednice Akademijskog vijeća***

**Članak 6.**

1. Akademijsko vijeće na sjednicama obavlja poslove iz svoje nadležnosti utvrđene Statutom Akademije.
2. Sjednice Akademijskog vijeća mogu biti redovite, izvanredne, elektroničke, izborne te svečane sjednice.
3. Sjednice Akademijskog vijeća održavaju se u pravilu jednom mjesečno i nose oznaku rednoga broja sjednice u tekućoj akademskoj godini.
4. Izvanredne sjednice Akademijskog vijeća održavaju se na temelju ukazane potrebe ili opravdanoga razloga i nose oznaku „izvanredna“ sjednica.
5. Izborna je sjednica Akademijskog vijeća sjednica na kojoj se provodi postupak izbora dekana.
6. Svečane sjednice Akademijskog vijeća održavaju se u pravilu u povodu obilježavanja Dana Akademije, obilježavanja obljetnica Akademije i u drugim slučajevima posebnih svečanih prigoda te nosi naziv „svečana“.

***Mjesto i način održavanja sjednica***

**Članak 7.**

1. Raspored održavanja sjednica Akademijskog vijeća na prijedlog dekana utvrđuje Akademijsko vijeće Kalendarijem akademske godine.
2. U slučaju potrebe i zbog opravdanoga razloga, sjednice Akademijskog vijeća mogu se održati izvan utvrđenoga rasporeda.
3. Redovite sjednice Akademijskog vijeća održavaju se prema utvrđenom rasporedu iz stavka 1. ovoga članka radnim danom u redovitom radnom vremenu u prostorima Akademije.
4. U iznimnim i opravdanim slučajevima poput žurnosti donošenja određenih odluka sjednice Akademijskog vijeća mogu se održati na daljinu u elektroničkom obliku i to samo elektroničkim izjašnjavanjem bez neposredne komunikacije.

(5) Način održavanja sjednice određuju se u pozivu za sjednicu.

***Sazivanje sjednice***

**Članak 8.**

1. Sjednicu Akademijskog vijeća saziva dekan ili ovlašteni predsjedatelj sjednice Akademijskog vijeća.
2. Sjednice Akademijskog vijeća sazivaju se elektroničkom poštom pozivom s naznakom datuma i vremena održavanja sjednice i prijedlogom dnevnoga reda.
3. Uz poziv za sjednicu, članovima Akademijskog vijeća dostavljaju se i materijali uz točke dnevnoga reda, tekst i obrazloženja podnesenih prijedloga te zapisnik prethodne sjednice u elektroničkom obliku.
4. Poziv za sjednicu dostavlja se članovima Akademijskog vijeća u pravilu pet dana prije dana za koji je sjednica sazvana.
5. Ako postoje opravdani razlozi, rok iz prethodnoga stavka ovoga članka može biti i kraći.

***Otvaranje i tijek sjednice***

**Članak 9.**

1. Sjednicom predsjeda dekan ili ovlašteni predsjedatelj u skladu s ovim Poslovnikom.
2. Nakon otvaranja sjednice Akademijskog vijeća predsjedatelj utvrđuje postojanje kvoruma za održavanje sjednice.
3. Sjednica Akademijskog vijeća može se održati ako je nazočna natpolovična većina svih članova Akademijskog vijeća s pravom glasa u što se ubrajaju sudionici s pravom glasa.
4. Ako predsjedatelj na početku sjednice utvrdi da na sjednici Akademijskog vijeća nije nazočna potrebna natpolovična većina članova Akademijskog vijeća, sjednica se Akademijskog vijeća odgađa se.
5. Ako predsjedatelj tijekom sjednice utvrdi da sjednici nije nazočna potrebna natpolovična većina članova Akademijskog vijeća, sjednicu prekida i saziva nastavak sjednice.
6. O odgodi sjednice pisano se izvješćuju svi članovi i sudionici sjednica Akademijskog vijeća.
7. Odgođena sjednica Akademijskog vijeća održat će se najkasnije osam dana od dana odgađanja sjednice na temelju novoga poziva za sjednicu te nosi naznaku „nastavak (redni broj) sjednice“.

**Članak 10.**

1. Dnevni red sjednice Akademijskog vijeća predlaže predsjedatelj na početku sjednice.
2. Svaki član Akademijskog vijeća ima pravo predložiti izmjenu ili dopunu dnevnoga reda s obrazloženjem.
3. O prihvaćanju prijedloga dnevnoga reda te predloženih izmjena ili dopuna, članovi Akademijskog vijeća odlučuju bez rasprave.
4. Dnevni je red prihvaćen ako je za njega glasovala natpolovična većina članova Akademijskog vijeća.
5. Na prijedlog predsjedatelja može se tijekom sjednice Akademijskog vijeća promijeniti redoslijed razmatranja pojedinih točaka utvrđenih u dnevnom redu.

**Članak 11.**

* 1. Nakon utvrđivanja dnevnoga reda sjednice Akademijskog vijeća, slijedi rasprava o pojedinim točkama dnevnoga reda i to redoslijedom kojim je utvrđen dnevni red.
	2. Prihvaćanje zapisnika prethodne sjednice Akademijskog vijeća obavezna je uvodna točka dnevnog reda.
	3. Svaki član Akademijskog vijeća ima pravo iznijeti primjedbe na zapisnik prethodne sjednice.
	4. O osnovanosti primjedbe na zapisnik odlučuje se na sjednici bez rasprave. Ako se primjedba prihvati, provest će se u zapisniku odgovarajuća izmjena.
	5. Zapisnik na koji nisu iznesene primjedbe, odnosno zapisnik u kojem su suglasno s prihvaćenim primjedbama obavljene izmjene, smatra se prihvaćenim.

**Članak 12.**

1. U daljnjem tijeku sjednice slijedi rasprava i odlučivanje o pojedinim točkama dnevnoga reda i to redoslijedom kojim je utvrđen dnevni red.
2. Nakon obrazloženja izvjestitelja za pojedine točke dnevnoga reda, predsjedatelj otvara raspravu o pojedinim točkama dnevnoga reda i daje riječ članovima Akademijskog vijeća. Nitko ne može govoriti na sjednici prije nego što zatraži i dobije riječ od predsjedatelja.
3. Prijave za sudjelovanje u raspravi ističu se podizanjem ruke člana Akademijskog vijeća nakon što se otvori rasprava o pojedinoj točki dnevnoga reda i sve dok predsjedatelj ne zaključi raspravu.
4. Predsjedavatelj daje članovima Akademijskog vijeća riječ po redoslijedu kojim su se prijavili za raspravu.

**Članak 13.**

1. Član Akademijskog vijeća može govoriti samo o točki dnevnoga reda o kojoj se raspravlja prema utvrđenom dnevnom redu. Predsjedatelj osigurava neometano sudjelovanje u raspravi.
2. Člana Akademijskog vijeća može opomenuti ili prekinuti u raspravi samo predsjedatelj.
3. Ako se član Akademijskog vijeća udalji od predmeta rasprave o točki dnevnoga reda o kojoj se raspravlja ili iznosi duže od razumnog vremena, predsjedatelj će ga pozvati da se drži predmeta rasprave i točke dnevnoga reda, a ako se i nakon drugoga poziva predsjedatelja član Akademijskog vijeća ne drži predmeta rasprave, predsjedatelj mu može oduzeti riječ.
4. U slučaju ako član Akademijskog vijeća svojim ponašanjem dovodi do gruboga narušavanja reda na sjednici, posebice vrijeđanjem drugih sudionika u raspravi ili raspravom na način neprimjeren članovima akademske zajednice predsjedatelj će ga opomenuti, a u slučaju nepoštivanja opomene, predsjedatelj će mu oduzeti riječ. Po potrebi, predsjedatelj može takvog člana udaljiti sa sjednice.
5. Predsjedatelj zaključuje raspravu kada utvrdi da nema više govornika, da je tema iscrpljena, odnosno kada utvrdi da rasprava više nije vezana uz točku dnevnoga reda.

***Održavanje reda na sjednici Akademijskog vijeća***

**Članak 14.**

1. Red na sjednici održava predsjedatelj.
2. Za narušavanje reda na sjednici predsjedatelj može članu Akademijskog vijeća izreći opomenu, oduzeti mu riječ ili ga udaljiti sa sjednice.
3. Predsjedatelj će izreći opomenu članu Akademijskog vijeća koji svojim ponašanjem ili govorom narušava red na sjednici i ne pridržava se odredbi ovoga Poslovnika.
4. Predsjedatelj će oduzeti riječ članu Akademijskog vijeća kojem je izrečena opomena, a na istoj sjednici ponovo svojim ponašanjem ili govorom narušava red i ne pridržava se odredbi ovoga Poslovnika.

***Odlučivanje i glasovanje***

**Članak 15.**

* 1. Akademijsko vijeće donosi odluke natpolovičnom većinom glasova ukupnoga broja članova Akademijskog vijeća te sudionika sjednica s pravom glasa.
	2. Studentski predstavnici u Akademijskom vijeću te predstavnici nenastavnih zaposlenika ne sudjeluju u glasovanju u postupku izbora nastavnika i suradnika na radna mjesta.
	3. Akademijsko vijeće donosi odluke, zaključke i zauzima stavove javnim glasovanjem, natpolovičnom većinom nazočnih članova, osim ako Zakonom, Statutom Akademije ili ovim Poslovnikom nije za pojedine slučajeve propisano drukčije. Pri utvrđivanju natpolovične većine decimalni broj zaokružuje se na prvi viši cijeli broj.
	4. Akademijsko vijeće donosi odluke tajnim glasovanjem u slijedećim slučajevima:

- izbora dekana i prodekana,

- produljenja ugovora o radu s nastavnicima koji su stjecanjem prava na mirovinu stekli uvjete za prestanak ugovora o radu u skladu sa zakonom koji uređuje radne odnose,

- zapošljavanja na umjetničko-nastavna, znanstveno-nastavna, nastavna i suradnička radna mjesta u slučajevima prvog zapošljavanja na tim mjestima na Akademiji.

* 1. U slučaju podijeljenog broja glasova, kod donošenja odluka Akademijskog vijeća odlučuje glas dekana.
	2. Akademijsko vijeće donosi odluke u okviru nadležnosti određenih Zakonom, Statutom Sveučilišta i Statutom i drugim aktima Akademije, a zaključke za sva ostala pitanja.
	3. Odluke, zaključke i akte koje donosi Akademijsko vijeće potpisuje predsjedatelj sjednice na kojoj su doneseni.

***Javno glasovanje***

**Članak 16.**

* 1. Članovi Akademijskog vijeća glasuju javno tako da predsjedatelj ili osoba koja iznosi predmet odluke, poziva članove Akademijskog vijeća da se izjasne o prijedlogu odluke ili zaključka podizanjem ruke tko je „ZA“ prijedlog, zatim tko je „PROTIV“ prijedloga te tko je „SUZDRŽAN“ od glasovanja.
	2. Nakon provedenoga javnog glasovanja predsjedatelj utvrđuje za zapisnik je li pojedina odluka dobila natpolovičnu većinu glasova.

**Tajno glasovanje**

**Članak 17.**

1. Akademijsko vijeće među svojim članovima bira povjerenstvo od tri članova za provedbu tajnog glasovanja (u daljnjem tekstu: povjerenstvo) koje provodi podijelu glasačkih listića, pregled istih i zbrajanje glasova.
2. O tajnom glasovanju vodi se poseban zapisnik.
3. Predsjedatelj na temelju izvješća povjerenstva za provedbu tajnoga glasovanja objavljuje rezultate glasovanja.

**Članak 18.**

* 1. Tajno glasovanje provodi se na glasačkim listićima.
	2. Glasački su listići jednake veličine, iste boje i oblika, a svaki je ovjeren pečatom Akademije.
	3. Član Akademijskog vijeća može glasovati samo jednim glasačkim listićem i to osobno na sjednici Akademijskog vijeća tako da nakon ispunjavanja preklapa glasački listić i stavlja ga u glasačku kutiju na mjestu predviđenom za tajno glasovanje.

**Članak 19.**

* 1. Glasački listić na kojem je zaokružen redni broj ispred imena više kandidata od broja koji se bira smatra se nevažećim.
	2. Nevažeći je i nepopunjen glasački listić, glasački listić koji nije pravilno popunjen kao i glasački listić koji je popunjen na način da se ne može sa sigurnošću utvrditi za kojeg je kandidata glasovao član Akademijskog vijeća te glasački listić na kojem su kandidati prekriženi ili je na drugi način nepodoban za utvrđivanje volje glasača.

***Odluke donesene na elektroničkim sjednicama***

**Članak 20.**

1. Iznimno, u posebnim hitnim slučajevima, glasovanje se može provesti elektroničkim putem sazivom elektroničke sjednice i to tako da se članovima Akademijskog vijeća dostavi u elektroničkom obliku pisani tekst prijedloga odluke.
2. Glasovanje se provodi tako da se svaki član Akademijskog vijeća putem elektroničke pošte izjasni za prijedlog odluke: „ZA”, „PROTIV” ili „SUZDRŽAN”.
3. Kod elektroničkoga glasovanja nazočnim članovima Akademijskog vijeća smatraju se članovi Akademijskog vijeća koji su glasovali putem elektroničke pošte.
4. Odluka je donesena ako se nakon utvrđenoga roka glasovanjem u elektroničkom obliku izjasnila natpolovična većina ukupnoga broja članova Akademijskog vijeća. Ako se nije izjasnila natpolovična većina ukupnoga broja članova Akademijskog vijeća, prijedlog se odluke stavlja na prvu sljedeću sjednicu Akademijskog vijeća.

***Zapisnik***

**Članak 21.**

1. O radu sjednice Akademijskog vijeća vodi se zapisnik.
2. Zapisnik sadržava:
	* 1. redni broja sjednice Akademijskog vijeća u tekućoj akademskoj godini
		2. mjesto, vrijeme i dan održavanja sjednice
		3. vrijeme početka i završetka sjednice
		4. imena i prezimena nazočnih i nenazočnih članova Akademijskog vijeća s pravom glasa, imena i prezimena drugih osoba koji sudjeluju u radu Akademijskog vijeća sa i bez prava glasa
		5. utvrđeni dnevni red
		6. prihvaćanje zapisnika s prethodne sjednice
		7. imena i prezimena izvjestitelja za pojedine točke dnevnoga reda
		8. kratak prikaz izvješća i provedene rasprave po svakoj točki dnevnoga reda
		9. tekst donesenih odluka i zaključaka po svakoj točki dnevnoga reda
		10. rezultate glasovanja o pojedinoj točki dnevnoga reda.

(3) Pojedine rasprave ne unose se u zapisnik, osim ako to ne odredi predsjedatelj na izričit zahtjev sudionika u raspravi. U slučajevima da se pojedina rasprava unosi u zapisnik, član Akademijskog vijeća na čiji se zahtjev rasprava unosi u zapisnik dužan je dostaviti predsjedatelju autorizirani tekst svoje rasprave na zapisnik u roku od tri dana od dana održavanja sjednice.

1. Sjednice Akademijskog vijeća mogu se tonski snimati isključivo za potrebe sastavljanja zapisnika te se tonski zapis ne može se upotrijebiti u druge svrhe.

**Članak 22.**

* 1. Prihvaćeni zapisnik potpisuju predsjedatelj i zapisničar te se čuvaju u uredu dekana minimalno tri godine, a potom se izvornici zapisnika sa svim originalnim privitcima i otpravcima odluka trajno pohranjuju u arhivi Akademije.
	2. Kopije zapisnika sa svim privitcima i otpravcima odluka kao i evidencije dolazaka (i isprika zbog nedolaska) na sjednice čuvaju se kod zapisničara sjednica Akademijskog vijeća.

**VI. JAVNOST RADA**

**Članak 23.**

1. Akademijsko vijeće obavještava javnost o svojem radu sukladno Statutu Akademije, pazeći na propise o zaštiti osobnih podataka.
2. Na službenoj mrežnoj stranici Akademije obvezno se objavljuju odluke i zaključci koje je Akademija obvezna učiniti dostupnima javnosti sukladno propisima o pravu na pristup informacijama ili drugim zakonskim i podzakonskim aktima.

**VII. STALNA I PRIVREMENA TIJELA AKADEMIJSKOG VIJEĆA**

**Članak 24.**

1. Akademijsko vijeće može imenovati stalna i privremena povjerenstva te radne kao svoja stručna i/ili savjetodavna tijela za obavljanje pojedinih poslova iz djelokruga rada Akademijskog vijeća u skladu sa Statutom Sveučilišta, Statutom ili drugim općim aktom Akademije.
2. Odlukom Akademijskog vijeća o osnivanju stalnih i privremenih povjerenstava te radnih skupina uređuju se njihov sastav, djelokrug rada i mandat, osim ako to nije određeno Statutom Akademije.
3. Povjerenstva i radne skupine rade na sjednicama koje saziva predsjednik, a može ih sazvati i dekan.
4. Sjednica povjerenstva i radne skupine može se održati ako je nazočno više od polovice svih članova.
5. Na sjednici povjerenstva i radnih skupina donose se stavovi, prijedlozi, mišljenja i preporuke koje su zaduženi donijeti odlukom Akademijskog vijeća ili su određeni Statutom te drugim općim aktima Akademije i to natpolovičnom većinom imenovanih članova.
6. Odredbe ovog Poslovnika primjenjuju se na odgovarajući način, u mjeri u kojoj je primjenjivo, na sva tijela koje imenuje Akademijsko vijeće.

**VIII. STRUČNI, ADMINISTRATIVNI POSLOVI I TEHNIČKI POSLOVI**

**Članak 25.**

Stručne, administrativne i tehničke poslove za održavanje sjednica Akademijskog vijeća te tijela koje ono imenuje obavljaju nenastavni zaposlenici Tajništva Akademije, sukladno pravilniku kojim je utvrđen ustroj radnih mjesta i sistematizacija poslova ili po neposrednom nalogu dekana, predsjedatelja sjednicom ili tajnika Akademije.

**IX. PRIJELAZNE I ZAVRŠNE ODREDBE**

**Članak 26.**

U slučajevima koji nisu obuhvaćeni ovim Poslovnikom Vijeće će donijet posebne odluke.

Izmjene i dopune ovog Poslovnika donose se na jednak način kao i Poslovnik, odlukom Akademijskog vijeća.

**Članak 27.**

Ovaj Poslovnik stupa na snagu osmoga dana od dana objave na oglasnoj ploči Akademije, a objavljuje se i na službenoj mrežnoj stranici Akademije.

|  |  |
| --- | --- |
|  | DEKANProf. art. Alen Novoselec |

Ovaj Poslovnik o radu Akademijskog vijeća Akademije likovnih umjetnosti objavljen je na oglasnoj ploči Akademije dana \_\_\_\_\_\_\_\_\_\_\_\_\_\_ te je stupio na snagu dana \_\_\_\_\_\_\_\_\_\_\_\_\_\_\_\_\_\_\_\_\_.

KLASA:

URBROJ: